Κανονισμός (ΕΚ) αριθ. 6/2003 της Επιτροπής

της 30ής Δεκεμβρίου 2002

περί της διάδοσης των στατιστικών σχετικά με τις οδικές μεταφορές εμπορευμάτων

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1172/98 του Συμβουλίου, της 25ης Μαΐου 1998, σχετικά με τις στατιστικές καταγραφές των οδικών μεταφορών εμπορευμάτων(1), και ιδίως τα άρθρα 6 και 9,

Εκτιμώντας τα ακόλουθα:

(1) Είναι σκόπιμο να αξιοποιηθούν τα στατιστικά στοιχεία σχετικά με τις οδικές μεταφορές εμπορευμάτων, στα οποία αναφέρεται ο κανονισμός (EK) αριθ. 1172/98, στο μέγιστο δυνατό βαθμό, τηρώντας παράλληλα το απόρρητο των αρχείων ατομικών στοιχείων.

(2) Είναι απαραίτητο να εξασφαλιστεί ένα λογικό επίπεδο ποιότητας στις διαδιδόμενες πληροφορίες και η διατήρηση των υφιστάμενων στατιστικών σειρών.

(3) Είναι απαραίτητο να διατεθούν ορισμένα στοιχεία στα κράτη μέλη προκειμένου να συμπληρώσουν τη στατιστική κάλυψη των οδικών μεταφορών σε εθνικό επίπεδο.

(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής στατιστικού προγράμματος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα αρχεία ατομικών στοιχείων που διαβιβάζουν στην Επιτροπή (Eurostat) τα κράτη μέλη σύμφωνα με τον κανονισμό (EK) αριθ. 1172/98 χρησιμοποιούνται για την κατάρτιση στατιστικών πινάκων που περιλαμβάνουν συγκεντρωτικές τιμές οι οποίες προκύπτουν από την άθροιση των στοιχείων. Η Επιτροπή (Eurostat) διαδίδει τους προκύπτοντες στατιστικούς πίνακες σύμφωνα με τα προβλεπόμενα στα άρθρα 2 και 3.

Άρθρο 2

Επιτρέπεται η διάδοση για τους στατιστικούς πίνακες που αναφέρονται στο παράρτημα.

Άρθρο 3

1. Η διάδοση των πινάκων σε χρήστες πέραν των εθνικών αρχών των κρατών μελών υπόκειται στον όρο ότι κάθε τετραγωνίδιο θα βασίζεται σε τουλάχιστον δέκα εγγραφές οχημάτων ανάλογα με τη συγκεκριμένη μεταβλητή. Όταν ένα τετραγωνίδιο βασίζεται σε λιγότερες από δέκα εγγραφές οχημάτων, ομαδοποιείται με άλλα τετραγωνίδια ή αντικαθίσταται από κατάλληλη ένδειξη. Οι πίνακες που αναφέρονται στο σημείο Α του παραρτήματος εξαιρούνται από αυτόν τον κανόνα.

2. Οι πίνακες που περιέχουν συγκεντρωτικές τιμές οι οποίες βασίζονται σε λιγότερες από δέκα εγγραφές οχημάτων μπορούν να παρέχονται στις εθνικές αρχές που είναι υπεύθυνες για τις στατιστικές μεταφορών της Κοινότητας στα κράτη μέλη υπό τον όρον ότι οι εθνικές αρχές εφαρμόζουν τον όρο που προβλέπει η παράγραφος 1 σε οποιονδήποτε πίνακα διαδίδεται σε άλλους χρήστες.

Άρθρο 4

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Δεκεμβρίου 2002.

Για την Επιτροπή

Pedro Solbes Mira

Μέλος της Επιτροπής

(1) ΕΕ L 163 της 6.6.1998, σ. 1.

ΠΑΡΑΡΤΗΜΑ

ΚΑΤΑΛΟΓΟΣ ΠΙΝΑΚΩΝ ΓΙΑ ΔΙΑΔΟΣΗ

Α. Συνέχεια των υφιστάμενων πινάκων

Προκειμένου να διατηρηθεί η συνέχεια, οι υφιστάμενοι πίνακες μπορούν να διαδοθούν από την Επιτροπή (Eurostat).

Β. Κύριοι πίνακες

Το ακόλουθο σύνολο πινάκων και υποσύνολά του μπορούν να διαδίδονται.

>ΘΕΣΗ ΠΙΝΑΚΑ>

Γ. Πίνακες σχετικά με το καμποτάζ

Προκειμένου να παρασχεθούν πληροφορίες σχετικά με το καμποτάζ ισοδύναμες με εκείνες που διατίθενται στο πλαίσιο του κανονισμού (EK) αριθ. 3118/93 του Συμβουλίου(1), μπορούν να διαδοθούν το ακόλουθο σύνολο πινάκων και υποσύνολά τους:

>ΘΕΣΗ ΠΙΝΑΚΑ>

Δ. Πίνακες για τις εθνικές αρχές των κρατών μελών

Προκειμένου να δοθεί στις εθνικές αρχές των κρατών μελών πέραν του δηλούντος κράτους η δυνατότητα να καταρτίσει πλήρεις στατιστικές σχετικά με τις πράξεις οδικής μεταφοράς στο εθνικό τους έδαφος, μπορούν να διατεθούν στις εθνικές αρχές τα ακόλουθα αρχεία συγκεντρωτικών στοιχείων:

>ΘΕΣΗ ΠΙΝΑΚΑ>

Σύμφωνα με τις ανάγκες των χρηστών, οι διαστάσεις και οι μονάδες που αναφέρονται στους πίνακες για τις εθνικές αρχές των κρατών μελών μπορούν να περιλαμβάνουν πρόσθετες μεταβλητές που καλύπτονται από τη συλλογή στοιχείων σύμφωνα με τον κανονισμό (EK) αριθ. 1172/98 με τη σύμφωνη γνώμη των κρατών μελών.

Ε. Περίληψη της δραστηριότητας ανά είδος πράξης και είδος μεταφοράς

>PIC FILE= "L_2003001EL.004901.TIF">

(1) ΕΕ L 279 της 12.11.1993, σ. 1.